Den økonomiske krise satte sine spor blandt de dårlige betalere i det forgangne år. Tal fra Debitor Registret viser, at gælden er steget med tre millioner kr. - om dagen - i 2011. Dermed er danskernes samlede gæld nu på 5,3 milliarder - det højeste tal nogensinde. I løbet af det seneste år er 5.000 nye skyldnere kommet til. I alt er 136.000 danskere nu registreret som dårlige betalere. - Stigningen i antallet af dårlige betalere kan skyldes, at alle dem, der blev berørt af de mange konkurser i 2010, har kunnet klare sig i en periode. Den periode er nu er ved at udløbe. Bufferen er måske opbrugt, og man kan ikke længere "nøjes med" at omlægge lånene i huset, hvis man fx er blevet teknisk insolvent. Vi frygter derfor, at der kan komme en større stigning i antallet af dårlige betalere inden for de kommende seks måneder, fortæller Birger Baylund, adm. direktør i Debitor Registret. Tallene dækker over store regionale forskelle. I Region Storkøbenhavn er den samlede gæld på lidt over to milliarder kr. - et gennemsnit på 49.500 kr. pr. registreret person. Det er næsten dobbelt så meget som i Region Nordjylland, hvor hver dårlige betaler skylder 26.000 kr. I de øvrige regioner er den gennemsnitlige gæld på ca. 35.000 kr. pr. skyldner. Også i forhold til andelen af dårlige betalere er Nordjylland "klassens duks". Samlet set er 3,1 pct. af befolkningen registreret som dårlige betalere, men i Region Nordjylland er tallet 2,6 pct. Andelen af skyldnere er størst i Region Sjælland. Her er 3,9 pct. af befolkningen over 18 år registreret. Debitor Registret A/S er et kreditoplysningsbureau og driver Danmarks næststørste skyldnerregister.

Opsummering:
2011 blev et dårligt år for de dårlige betalere. Både gæld og antallet af dårlige betalere har aldrig været højere. Nordjyderne har bedst styr på økonomien.